'अधिकार नहीं था तो कलमाड़ी को बर्खास्त कैसे किया'  
माकन ने कहा था कि राष्ट्रमंडल खेलों के मेजबान शहर अनुबंध के तहत सरकार के पास कलमाड़ी को आयोजन समिति का अध्यक्ष बनाने के अलावा कोई चारा नहीं था।
आईओए के कार्यवाहक अध्यक्ष विजय कुमार मल्होत्रा ने बुधवार को खेलमंत्री अजय माकन पर पलटवार करते हुए कहा कि यदि उनके पास अधिकार ही नहीं था तो उन्होंने सुरेश कलमाड़ी को बर्खास्त कैसे किया। माकन ने कहा था कि राष्ट्रमंडल खेलों के मेजबान शहर अनुबंध के तहत सरकार के पास कलमाड़ी को आयोजन समिति का अध्यक्ष बनाने के अलावा कोई चारा नहीं था।  माकन ने मंगलवार को लोकसभा में कहा था कि मेजबान शहर अनुबंध पर हस्ताक्षर राजग सरकार के कार्यकाल में किए गए थे। इसमें कहा गया था कि राष्ट्रमंडल खेलों के आयोजन का जिम्मा आईओए का होगा लिहाजा संप्रग सरकार के पास कलमाड़ी को आयोजन समिति का प्रमुख बनाने के अलावा कोई विकल्प नहीं बचा था।  मल्होत्रा ने हालांकि कहा कि माकन की दलीलों में विरोधाभास है। उन्होंने कहा कि यदि मौजूदा सरकार कलमाडी को आयोजन समिति का अध्यक्ष बनने से रोक नहीं सकती थी तो सिलसिलेवार घोटालों के बाद उन्हें बर्खास्त कैसे कर सकती है।  उन्होंने कहा, माकन ने कहा है कि मौजूदा सरकार के पास मेजबान शहर अनुबंध का सम्मान करने के अलावा कोई विकल्प नहीं था। लेकिन अब उनके पास कलमाड़ी को बर्खास्त करने का अधिकार कहां से आ गया।